**På tide å avvikle digital eksamen**

Jeg er lei av tidstyven og dinosauren digital eksamen. Jeg mener den fortjener å dø eller i alle fall å reduseres.

For det første krever det ekstra innsats fra faglærer å lage selve eksamensoppgaven. Det blir fort mye frem og tilbake for å tilfredsstille systemet.

I mange fag får studentene mer stress under eksamen, for eksempel med å skanne inn figurer eller formler.

Og ikke minst krever digital eksamen ved NTNU et eget bygg på Sluppen med egne PCer. Både bygg og PC-er står ubrukt det aller meste av året så dette er ressurssløsing i stor stil.

Mange husker sikkert at det var vaksinering der under COVID, men det var vel et unntak.

Et økende problem med digital eksamen er juks, ikke minst på grunn av tilgang på AI-systemer som Chat-GPT.

Den siste dårlige nyheten er at eksamensperioden ved NTNU til jul skal forlenges en til to uker inn i normal forelesningsperioden fordi det ikke er nok plass på Sluppen.

Alt dette kan unngås med en veldig enkel løsning: Be faglærerne om å gå tilbake til papireksamen.

Digital eksamen for alle var aldri en veldig god ide og den ble innført fra toppen uten noen som helst vurdering eller prosess.   
Det er på tide å gå tilbake til penn og papir som den foretrukne eksamensformen.

Sigurd Skogestad

Studieprogramleder MTKJ

Professor ved institutt for kjemisk prosessteknologi, NTNU

---------

Opprinnelig (men Tore Oksholen synes den var for kort):

På tide å avvikle digital eksamen

Digital eksamen ved NTNU har blitt en dinosaur. Den krever mye ekstra innsats fra faglærerne for å lage eksamen og til og med et eget bygg på Sluppen som står tomt mesteparten av året. Den sistedårlige nyheten er at eksamensperioden til jul skal forlenges inn i normal forelesningsperioden fordi det ikke er nok plass på Sluppen. Digital eksamen var aldri en veldig god ide og med AI-systemer og Chat-GPT er det best å gå tilbake til penn og papir som den foretrukne eksamensformen.

Sigurd Skogestad

Professor ved institutt for kjemisk prosessteknologi, NTNU

11. mars 2024